เอกชนกระทุ้งกนง.หั่นดอกเบี้ย0.5%
ส่งออกไทยสะดุดถูกต่อรองราคาหนักหลังเงินยูโรอ่อนยวบ เอกชนหวัง กนง.ลดดอกเบี้ย 0.5%
23 ก.พ. 2558

ส่งออกไทยสะดุดถูกต่อรองราคาหนักหลังเงินยูโรอ่อนยวบ เอกชนหวัง กนง.ลดดอกเบี้ย 0.5%
นายวัลลภ วิตนากร รองประธานสภาอุตสาหกรรมแห่งประเทศไทย (ส.อ.ท.) เปิดเผยว่า ขณะนี้ผู้ผลิตและส่งออกที่พึ่งพิงตลาดสหภาพยุโรปหรืออียู หลายรายเริ่มขาดทุนจากอัตราแลกเปลี่ยนสำหรับคำสั่งซื้อเดิมหลังเงินยูโรอ่อนค่าต่อเนื่อง ส่วนคำสั่งซื้อใหม่ขณะนี้ส่วนใหญ่ไม่สามารถรับได้เพราะถูกต่อรองราคา
ทั้งนี้ หากพิจารณาค่าเงินบาทของไทย พบว่าแข็งค่ากว่าประเทศเพื่อนบ้านโดยเฉพาะคู่แข่งทางการค้า ดังนั้นภาคเอกชนจึงเห็นว่าคณะกรรมการนโยบายการเงิน (กนง.) น่าจะพิจารณาปรับลดอัตราดอกเบี้ยนโยบายลงมา 0.5% จาก 2% เพื่อปรับค่าเงินบาทให้อ่อนค่าลงมา เพื่อรักษาขีดความสามารถการแข่งขันให้ผู้ส่งออก
“เงินบาทไทยแข็งค่ากว่าประเทศคู่แข่งมาก ขณะที่เงินยูโรที่อ่อนค่าลงล่าสุดเฉลี่ย 18% เมื่อคิดกลับเป็นเงินไทยคือขาดทุนราว 4 บาทต่อยูโร ใครที่พึ่งตลาดอียู 100% ขาดทุนแน่นอน ดังนั้นถ้าลดดอกเบี้ยลง 0.5% จะทำให้ค่าเงินไทยอ่อนค่าลงมาเมื่อเทียบกับสกุลยูโรเพียงพอที่จะไม่ทำให้เอกชนรับภาระขาดทุนและรับออร์เดอร์ใหม่ได้”นายวัลลภ กล่าว
ปัจจุบันยอดส่งออกไทยไปอียูมีสัดส่วน 9% ของตลาดส่งออกรวม ขณะที่การซื้อขายประมาณครึ่งหนึ่งอิงสกุลเงินยูโรและอีกครึ่งหนึ่งอิงสกุลเงินเหรียญสหรัฐ โดยยอดสั่งซื้อเก่าที่อิงสกุลยูโรกำลังเผชิญภาวะขาดทุนอัตราแลกเปลี่ยน ส่วนยอดคำสั่งซื้อใหม่ทั้งสกุลเงินอียูและเหรียญสหรัฐล้วนถูกต่อรองราคาลดลงเฉลี่ย 10-15%
นายวัลลภ กล่าวว่า หากสถานการณ์ดังกล่าวยืดเยื้อต่อไปและเงินบาทยังแข็งค่ามากเมื่อเทียบกับยูโร ในระยะสั้นจะทำให้การรับออร์เดอร์ใหม่หยุดชะงักลงทั้งหมด และคาดการณ์ว่าการส่งออกไปตลาดอียูมีแนวโน้มลดลง ซึ่งจะกระทบต่อเนื่องไปยังภาพรวมการส่งออกไทยที่อาจขยายตัวไม่ถึง 1.5%